Hodnotenie spolupráce medzi colnými orgánmi a pohraničnou strážou, ako aj vykonávania usmernenia z apríla 2013, stále pokračuje. Prvé výsledky ukazujú celkovú vysokú úroveň spolupráce a bol stanovený súbor osvedčených postupov.

Seminár na vysokej úrovni o kontrolách cestujúcich sa konal 7. – 8. mája 2015 v Rige s cieľom zlepšiť integrované riadenie hraníc medzi colnými a inými orgánmi. Seminár vytýčil program pre ďalšiu prácu a spoluprácu medzi colnými a inými orgánmi hraničnej kontroly vrátane sprístupnenia vopred získaných informácií o cestujúcich na colné účely. Aby sa zlepšila spolupráce s agentúrou Frontex, začal sa oficiálny dialóg zameraný na funkcie spadajúce do jej rámca a na funkcie colných orgánov vrátane riadenia colných rizík.

Sekcia pre riadenie rizík Výboru pre colný kódex posúdila dôsledky, ktoré sa vzťahujú na colné orgány, pokiaľ ide o výmenu informácií poskytovaných podľa smerníc týkajúcich sa osobných záznamov o cestujúcich (PNR) a vopred poskytovaných informácií o cestujúcich (API). Zabezpečenie účasti colných orgánov vo vnútroštátnych útvaroch informácií o cestujúcich (PIU) a/alebo prístup colných orgánov k týmto údajom podľa smernice (EÚ) 2016/681 je dôležité pre účinný a efektívny colný dohľad nad tovarom v osobnej doprave. Údaje sa považujú za veľmi cenné na identifikáciu rizík týkajúcich sa batožiny cestujúcich (alebo hotovosti, ktorú prevážajú cestujúci) a umožňujú colným orgánom vykonávať cielené kontroly a kontroly založené na analýze rizík pri príchode, čím sa prispeje k boju proti závažnej trestnej činnosti a organizovanému zločinu, terorizmu a financovaniu terorizmu pri rešpektovaní ochrany údajov a súkromia.

Zabezpečenie spolupráce s inými orgánmi presadzovania práva zostáva výzvou (a v niektorých prípadoch aj medzi oddeleniami zodpovednými za colné kontroly/riadenie rizika a subjektmi zodpovednými za vyšetrovanie v colnej správe). Počas vykazovaného obdobia sa dôraz kládol na lepšiu komunikáciu a vysvetľovanie úlohy riadenia rizík a na existujúce a možné budúce kapacity colných orgánov. Vzájomné pochopenie rozdielnych zodpovedností colných a iných orgánov presadzovania práva sa zásluhou toho zlepšilo, je však potrebné vyvíjať ďalšie úsilie.

Rozsah výmeny informácií na účely vzájomnej pomoci medzi colnými orgánmi členských štátov a medzi týmito orgánmi a Komisiou sa rozšíril v dôsledku zmeny nariadenia o vzájomnej pomoci. Zmenené a doplnené nariadenie poskytuje širší právny základ pre celý rad opatrení zameraných na to, aby hospodárske subjekty lepšie dodržiavali colné a poľnohospodárske právne predpisy. Prístup k zozbieraným údajom podľa zmeneného a doplneného nariadenia o riadení rizík by zlepšilo riadenie colných rizík na úrovni členských štátov a EÚ.

Jedným z príspevkov colných orgánov k vykonávaniu európskeho programu v oblasti bezpečnosti je spracovanie osobitných pravidiel týkajúcich sa rizík (spoločné kritériá rizík) v oblasti bezpečnostnej ochrany leteckého nákladu. Bol dohodnutý predbežný súbor spoločných kritérií rizík. Keďže kritériá v oblasti leteckého nákladu sa týkajú nielen colných, ale aj iných orgánov, boli do ich spracovania zapojené príslušné útvary Komisie, Centrum EÚ pre analýzu spravodajských informácií a odborníci vnútroštátnych colných orgánov, civilného letectva a na boj proti terorizmu. Spoločné kritériá rizík pre letecký náklad sú preto založené na interdisciplinárnom a medziodvetvovom príspevku od všetkých príslušných strán a budú dopĺňať existujúce opatrenia bezpečnostnej ochrany civilného letectva pre náklad a poštu ako ďalšiu úroveň bezpečnosti. Keďže nové pravidlá o rizikách sa budú uplatňovať len na základe nového systému kontroly dovozu, nebudú sa do konca roku 2020 vykonávať.

V stratégii sa podporuje aj vykonávanie stratégie námornej bezpečnosti EÚ a jej akčný plán, ktoré prijala Rada 16. decembra 2014. Ide najmä o realizáciu spoločného prostredia na výmenu informácií (CISE), ktoré bolo vyvinuté ako metaprojekt na zlepšenie spolupráce a výmeny informácií medzi civilnými a vojenskými orgánmi s cieľom ďalej posilniť spoločnú námornú situačnú informovanosť a výmenu údajov. S cieľom zlepšiť bezpečnosť dodávateľského reťazca a podporiť dohľad nad pohybom tovaru v oblasti námornej dopravy na základe rizika, CISE podporuje výmenu informácií medzi rôznymi orgánmi zapojenými do boja proti terorizmu a organizovanému zločinu (napríklad pašovanie tovaru, obchodovanie so zbraňami a omamnými látkami a cezhraničný pohyb hotovostných príjmov z nezákonného obchodu). Príslušné agentúry EÚ sa vyzývajú, aby posilnili svoju vzájomnú spoluprácu. Predoperačný validačný projekt „EUCISE2020“ je určený na testovanie projektu CISE vo veľkom meradle do roku 2017–2018, po ktorom bude nasledovať postupné vykonávanie do roku 2020.

Pri vyššie uvedenej výmene informácií sa budú dodržiavať základné práva, najmä právo na súkromie a ochranu osobných údajov.

2.7.Cieľ 6 – zlepšenie spolupráce s obchodom

Spolupráca medzi colnými orgánmi a obchodom sa už zlepšila posilnením koncepcie schváleného hospodárskeho subjektu (Authorised Economic Operator, AEO). Zmeny koncepcie AEO boli zavedené Colným kódexom Únie a jeho delegovanými aktmi a vykonávacím aktom a tieto zmeny si vyžadujú aktualizáciu usmernení pre AEO.

Kontaktná skupina AEO, ktorá bola vytvorená v roku 2007 s cieľom monitorovať vykonávanie koncepcie AEO, začala svoju druhú iniciatívu monitorovania v roku 2013 určenú na zabezpečenie správneho a jednotného uplatňovania pravidiel pre AEO. Monitorovanie potvrdilo, že koncepcia AEO je dôkladná a spoľahlivá. Členské štáty vypracovali spoľahlivé postupy, ktoré zaručujú jej kvalitné, efektívne a dôsledné riadenie.

V roku 2015 boli v rámci systému riadenia colných rizík vytvorené dve osobitné cieľové skupiny na výmenu informácií o rizikách týkajúcich sa procesov a postupov AEO: jedna skupina na výmenu citlivých informácií v procese AEO a druhá skupina na výmenu informácií o nezrovnalostiach, ktoré sa vyskytli v partnerskej krajine AEO.

Pokrok bol pomalší v iných oblastiach, ako je zlepšenie poznatkov o dodávateľských reťazcoch.

Vytvorenie právneho rámca s cieľom zabezpečiť dostupnosť kvalitných údajov na účely riadenia rizík viedlo k nastoleniu otázky, či, a akým spôsobom by sa údaje predkladané obchodníkmi a uvedené v colnom vyhlásení pre poštové balíky (t. j. vyhlásenie CN23) mohli sprístupniť a opakovane použiť na podanie predbežného colného vyhlásenia o vstupe a na bezpečnostné a colné vyhlásenie. Táto diskusia je tiež relevantná vzhľadom na neustále rastúce množstvo malých zásielok posielaných v dôsledku elektronického obchodu. Colné orgány členského štátu, prevádzkovatelia poštových služieb, obchodné združenia a medzinárodní partneri (USA, Kanada a Čína) sa zapojili do analýzy možností, ktoré sú k dispozícii v rámci svetového poštového modelu Svetovej poštovej únie. Bez ohľadu na zvolenú možnosť je dôležité, aby mohla pôsobiť ako nový systém kontroly dovozu.

2.8.Cieľ 7 – využívanie potenciálu medzinárodnej colnej spolupráce

Začali sa viaceré činnosti, ktoré prebiehajú s cieľom zlepšiť riadenie rizík v dodávateľskom reťazci prostredníctvom medzinárodnej spolupráce.

Medzi úspechy patrí revízia rámca noriem SAFE Svetovej colnej organizácie (WCO), vypracúvanie medzinárodných noriem, napr. pre informácie o leteckom náklade pred nakládkou a rozvoj koncepcií vzájomného uznávania schválených hospodárskych subjektov (AEO). Pokračuje niekoľko projektov týkajúcich sa výmeny informácií s krajinami, ktoré nie sú členmi EÚ (napr. v kontexte pilotného projektu s Čínou, ktorý sa týka inteligentných a bezpečných obchodných ciest). Tieto projekty však budú vyžadovať, aby sa vytvorili spoľahlivé systémy IT, ak majú byť projekty úspešné.

3. Predbežné závery

Reforma riadenia colných rizík je náročná na zdroje. Dosahovanie výsledkov si vyžaduje čas. Hoci sa začali mnohé opatrenia, pokrok nebol rovnomerný.